<classify> MWENYEKITI wa Bodi ya Taifa ya Parole, Augustine Mrema amesema kuna urasimu mwingi, unaokwamisha baadhi ya wafungwa kutoka magerezani. Pia, Mrema amewanyooshea vidole baadhi ya mahakimu kuwa ni wajeuri na hawataki kutoa ushirikiano wa kupata nakala za hukumu. Aliosema hayo alipozungumza kwenye mahojiano maalum mwishoni mwa wiki na magazeti ya serikali ya Daily News, HabariLeo na Daily News mtandao. Mrema aliwaomba wananchi waendelee kumuombea Rais John Magufuli, kwa sababu vita aliyonayo ni kubwa, kwani hata baadhi ya watendaji wanakwamisha juhudi zake.Msione Mrema na wengine tunampigania Rais Magufuli mkafiriki sisi ni wendawazimu au tumehongwa, hapana tunafahamu vita iliyoko, anafanya mengi mazuri kwa manufaa ya nchi lakini baadhi ya watendaji wake wanamkwamisha kwa makusudi, alisema Mrema.Akitoa mfano wa hujuma au kukwamishwa kwenye utendaji kazi wake, Mrema alisema baada ya Rais Magufuli kumteua kuwa Mwenyekiti wa Bodi ya Parole nchini Juni 2016, alikaa miezi tisa baadaye bila kufanya kazi, kwa sababu bodi hiyo ilikuwa haijakamilika.Alisema baada ya Rais kumteua, Waziri wa Mambo ya Ndani wa Nchi alipewa jukumu la kuteua wajumbe wengine wawili ili kukamilisha bodi hiyo ili ianze kazi, ambazo ni pamoja na kusaidia kupunguza msongamano wa wafungwa gerezani, kwa kuwatoa kwa msamaha wa Parole wale walioonesha tabia njema.Hii nchi ina mengi, yako mambo yasiyoonekana ila yanawatesa wananchi, Rais Magufuli aliniteua Juni 2016 ila nilikaa tena miezi sita bila kuanza kazi kwa sababu bodi ilikuwa bado haijatimia, waziri mwenye dhamana alitakiwa ateua wajumbe wawili ili tutimie na kazi ianze, lakini alichukua miezi tisa kutekeleza kazi hiyo,alisema Mrema. Alisema baada tu ya kuteuliwa na Rais Magufuli, alimuahidi kwamba ndani ya miaka mitatu angehakikisha bodi hiyo inawatoa wafungwa 5,000 magerezani, lakini matokeo yake imewatoa wafungwa 648 tu na kikwazo kilikuwa ni bodi kuchelewa kuanza kazi.Kuna urasimu na ukwamishaji wa kazi unaofanywa na baadhi ya watendaji wa serikali, maana hata baada ya kuwachagua hao wajumbe wawili, niliambiwa siwezi kufanya kazi mpaka bodi izinduliwe, na ikaja kuzinduliwa Machi mwaka 2017, Rais Magufuli angejua ujinga huu unafanyika, sijui, ila akijua yote, atachukua hatua za kushangaza wengi,alisema Mrema. Aliongeza kuwa bodi ilipozinduliwa, ilibidi ikae vikao nane badala ya 12 vilivyotakiwa ; na ndio sababu bodi hiyo haikuweza kutekeleza ahadi yake kwa Rais Magufuli ya kuwatoa wafungwa 5,000.Akizungumzia kikwazo kingine cha wafungwa kuendelea kusota magerezani, Mrema alisema baadhi ya mahakama, watendaji wake ni jeuri na wanachangia wafungwa kutotoka, kwani hata Bodi ya Taifa ya Parole nao wanapata ugumu wa kupewa nakala za hukumu. Alisema ili mfungwa atoke, yapo baadhi ya makosa ambayo bodi hiyo inaweza kujadili na kuwatoa wafungwa ambao wameshatumikia kifungo gerezani cha miaka angalau minne kwa makosa ya kawaida, ambayo siyo ya ubakaji, dawa za kulevya na mengine kama hayo.Mrema alifafanua kuwa wanapokwenda mahakamani kuomba nakala ya hukumu ya wafungwa, wanaotaka watoke kwa msamaha wa Parole, baadhi ya mahakimu wa mahakama zote kuanzia ya Mwanzo hadi Rufaa ni jeuri na hawatoi ushirikiano. Ili kutoa wafungwa gerezani ni lazima tupate nakala ya hukumu, ukienda mahakamani unaambiwa zimepotea, ziko misplace hazionekani, mahakimu wengine ni wababe na jeuri, unamwambia basi kama hukumu imepotea, tunaomba andika barua ya kuonesha mfungwa huyo anatumikia kifungo gani, tena wengine wanasema tunaingilia mhimili wa Mahakama, sasa unashangaa kivipi?,alihoji Mrema.Alisema hayo mambo yanafanya kazi kuwa ngumu, hivyo wafungwa kuendelea kusota magerezani. Alimuomba Rais Magufuli kuwafukuza kazi mahakimu wa aina hiyo. Nimuombe Rais Magufuli awafukuze kazi mahakimu kama hawa, kwani ni hujuma ya wazi kuomba mtu aandike barua ya kuonesha mfungwa anatumikia kifungo gani ; au ukiomba nakala ya hukumu anasema hapana, ni kuingilia mahakama, tunashangaa tumeingilia wapi? alisisitiza Mrema.Alisema lengo la Bodi ya Taifa ya Parole ni kutoa hata nusu ya wafungwa magerezani, kwa sababu fedha inayotumika kuwatunza ni nyingi, wakati makosa mengine ya wafungwa hao wanaweza kuyamalizia uraiani baada ya kujutia makosa yao. Mrema alisema juhudi za kuwatoa wafungwa magerezani, zinafanywa na Rais Magufuli ambaye hivi karibuni alitoa fursa kwa wenye makosa ya uhujumu uchumi, kukiri na kurudisha fedha hizo ili waondoke magerezani, lakini kuna wanaokwamisha pia juhudi hizo.  <topic>: kitaifa 